CDLIV.  Ad Reinhardum episcopum Halberstadensem.--Laudat eum quod quaedam monialium monasteria reformaverit.   (Intra an. 1108-1116, Mart. 20.) [MARTENE,  Coll.  I, 637.]
PASCHALIS episcopus, servus servorum Dei, venerabili fratri REINHARDO Halberstadensi episcopo, salutem et apostolicam benedictionem.
Quaedam monasteria monialium audivimus per vestram industriam correcta, ut remotis saecularibus pompae vanitatibus, regulari debeant disciplinae operam dare. Hanc profecto sollicitudinem tuam laude dignam ducimus, et assertionis nostrae robore confirmamus. Statuimus ergo ut in locis ipsis monastica semper religio conservetur, nec cuiquam liceat regularem disciplinam ab eisdem monasteriis removere, ut correctionis tuae gratia, perpetuis illic temporibus conservetur. Data Laterani, XIII Kal. April.